**Reino Savukoski** (4. lokakuuta 1948 Alatornio – 22. syyskuuta 2022 Savonlinna) oli suomalainen vapaaehtoinen kadonneiden henkilöiden etsijä ja rajavartija.

Savukoski menetti vakavasta sairaudesta kärsineen äitinsä ollessaan 4-vuotias. Savukosken isoisä oli punaisten upseerina toiminut Aapo Alfred Savukoski, joka pakeni Ruotsiin vuonna 1918. Savukoski ryhtyi Helsingissä yksityisetsiväksi vuonna 1972. Rajavartiolaitoksessa hän työskenteli koiranohjaajana, ja hän sai nuorimpana suomalaisena – alle 30-vuotiaana – ylennyksen ylirajavartijaksi. Savukoski joutui lähtemään rajamiehen tehtävistä vuonna 1992. Työkyvyttömyyseläkkeen saatuaan hän jatkoi vapaaehtoista etsintätyötä. Savukoski on myös pitänyt lemmikkieläinhoitolaa.

Savukoski asettui Savonlinnan Punkaharjulle. Hänen paras ystävänsä hukkui Simpelejärveen vuonna 1989, ja hän osallistui tämän vesistöetsintöihin, kunnes kaksi poikaa löysi ruumiin. Tämän tapauksen innoittamana Savukoski aloitti vapaaehtoisen etsintätoimintansa. Savukoskesta tuli ensimmäinen hukkuneiden etsintään erikoistunut suomalainen. Hän on pitänyt erityisesti mieleensä jääneenä tapauksena Taipalsaarella kesällä 1991 uponneen miehistönkuljetuspanssarivaunun tapausta; kyseinen onnettomuus johti seitsemän varusmiehen kuolemaan. Martti ja Elise Heinon murhien jälkeen Savukoski osallistui ruumiiden etsintään Suomenlahdesta, ja hänen koiransa ilmaisi tällöin sijaintipaikan. Vuonna 2015 Savukoski osallistui 27-vuotiaan Nela Utkinan etsintöihin Nuuksion kansallispuistossa; tuolloin hän oli löytänyt kadonneita yli 112, minkä jälkeen hän oli lopettanut löytämiensä henkilöiden laskemisen. Savukoski on etsinyt ihmisiä sekä poliisin että kadonneiden henkilöiden omaisten pyynnöistä. Hän koulutti itse apuna käyttämänsä Radar-nimisen ruumiskoiran.

Savukosken työn tueksi perustettiin vuonna 2003 Etsintäveneen tuki ry. Savukoski on etsinyt ihmisiä vesistöistä paitsi Suomessa, myös Ruotsissa, Virossa ja Venäjällä. Tammikuussa 2022 hän kertoi saaneensa aivoinfarktin ja olleensa pitkään hoidettavana Savonlinnan keskussairaalassa. Vuonna 2010 hän oli kertonut kärsineensä myös sydäninfarktin.

Vuonna 2022 Sari Passaro julkaisi Minerva Kustannuksen kautta Savukoskea ja tämän työtä käsittelevän kirjan *Reino Savukoski – Suomen tunnetuin kadonneiden etsijä*.

Savukoski kuoli liikenneonnettomuudessa 73-vuotiaana syyskuussa 2022.

Lähteet
-------

1. 1 2 3  Reino Savukoski : Suomen tunnetuin kadonneiden etsijä *Kirjavinkit*.  14.4.2022.
2. 1 2 3 4 5  Tiippana, Ari: Hukkuneiden kalastaja, tuskien pelastaja – Reino Savukoski on ensimmäinen hukkuneiden etsintään erikoistunut suomalainen *Juvan Lehti*.  18.3.2018.
3. ↑  Kuuskoski, Kaisla: Kadonneiden etsijä Reino Savukoski kuoli liikenneturmassa *Ilta-Sanomat*.  23.9.2022. Viitattu 23.9.2022.
4. 1 2  Mustonen, Joonas & Romo, Terhi: Tunnettu kadonneiden etsijä Reino Savukoski on kuollut tapaturmaisesti *MTV Uutiset*.  23.9.2022. Viitattu 23.9.2022.
5. 1 2 3  Vesa, Mikko: 27-vuotiasta Nelaa etsivä Reino Savukoski on löytänyt yli 112 kadonnutta – viittä tapausta hän ei unohda koskaan *Ilta-Sanomat*.  19.10.2015.
6. 1 2 3 4  Suomalainen, Tiina: Etsijä Reino Savukoskella on kova työmoraali: "Annan aina kaikkeni" *Seura*.  18.1.2022.
7. 1 2  Julku, Mari: Reino Savukoski sai aivoinfarktin *Iltalehti*.  16.1.2022.
8. ↑  Kukkonen, Tiina: Punkaharjulaisesta Reino Savukoskesta tuli kadonneiden etsijä 30 vuotta sitten, kun hänen paras ystävänsä hukkui Simpelejärveen: "Aina pitää katsoa vielä huominen päivä." (Tilaajille) *Itä-Savo*.  11.1.2019.
9. ↑  Ikonen, Timo: Suomen kuuluisin hukkuneiden etsijä: "112 ruumiiseen lopetin laskemisen" *Yle Uutiset*.  30.10.2015.
10. ↑  Reino Savukoski Suomen tunnetuin kadonneiden etsijä *Minerva Kustannus*.